钦定古今图书集成/明伦汇编/官常典/第713卷 > 丁穆
## 钦定古今图书集成/明伦汇编/官常典/第713卷 > 丁穆

按《晋书忠义传》：“穆字彦远，谯国人也。积功劳封真定
侯，累迁为顺阳太守。太元四年，除振武将军、梁州刺
史。受诏未发，会苻坚遣众寇顺阳，穆战败，被执至长
安，称疾不仕伪朝。坚又倾国南寇，穆与关中人士唱
义谋袭长安，事泄遇害。临死作表以付其妻周。其后
周得至京师，诣阙上之。孝武帝下诏曰：‘故顺阳太守
真定侯丁穆，力屈身陷，而诚节弥固，直亮壮劲，义贯
古烈。其丧柩始反，言寻伤悼。可赠龙骧将军、雍州刺
史，赙赐一依《周虓》故事，为立屋宅，并给其妻衣食，以
终厥身’。”